শহরে পলিটিক্যাল থ্রিলার! আসছে অরিন্দম শীলের ‘কর্পূর’

কলকাতা: শহরে আসছে নতুন পলিটিক্যাল থ্রিলার। দীপান্বিতা রায়ের ‘অন্তর্ধানের নেপথ্যে’ উপন্যাস থেকে অরিন্দম শীল করছেন ‘কর্পূর’। এই উপন্যাস নয়ের দশকের এক বাস্তব ঘটনার উপর ভিত্তি করে লেখা। ১৯৯৭ সালের ৩ সেটেম্বর কলকাতা বিশ্ববিদ্যালয়ের এক উচ্চপদস্থ আধিকারিক মনীষা মুখোপাধ্যায় আচমকাই যেন কর্পূরের মতো এই শহর থেকে উবে যান। সেই রহস্যের আজও কোনও কিনারা হয়নি।

সে সময় রাজনৈতিক মহল থেকে সাধারণ জনমানসে তুমুল চাঞ্চল্য ফেলে দেওয়া ওই ঘটনা থেকেই অরিন্দমের ছবি ‘কর্পূর’। তবে কলকাতা টিভি ডিজিটালকে ফোনালাপে পরিচালক জানালেন, একজন আধিকারিকের উধাও হয়ে যাওয়ার রেফারেন্সটুকুই ব্যবহার হচ্ছে ছবিতে। এছাড়া তাঁর ছবির গল্পের সঙ্গে বাস্তব জগতের জীবিত কিংবা মৃত কোনও চরিত্র কিংবা ঘটনার মিল নেই। ছবির ঘটনাপ্রবাহ সম্পূর্ণ নিজেদের মতো করে সাজিয়েছেন অরিন্দম ও তাঁর সহযোগীরা।

ছবির বর্তমান হল ২০১৯ এবং অতীত ১৯৯৭। ২০১৯-এ শহরের এক নামী সংবাদমাধ্যমের কয়েকজন সাংবাদিক প্রায় দুই দশক আগের মৌসুমী সেনের অন্তর্ধান রহস্যের বিষয়টি জানতে পারেন। এ নিয়ে তত্ত্বতালাশ করতে গিয়ে রহস্যে জড়িয়ে পড়েন তাঁরাও। রহস্যের সমাধান কীভাবে হয় তা জানতে অপেক্ষা করতে হবে, কর্পূরের শুটিং শুরু হবে পরের মাসেই। গল্প এবং প্রেক্ষাপট নিয়ে এরকম থ্রিলার যে বাংলা ছবিতে একদম নতুন তাতে বিন্দুমাত্র সন্দেহ নেই।

আরও পড়ুন: ৩ দিনের শুটিং-এ পারিশ্রমিক ২৫ কোটি টাকা! প্রস্তাব ফেরালেন প্রভাস-মহেশবাবু!

অরিন্দমের ছবিতে মনীষার নাম মৌসুমী সেন এবং মুখ্য চরিত্রে অভিনয় করছেন ঋতুপর্ণা সেনগুপ্ত। গুরুত্বপূর্ণ কিছু চরিত্রে দেখা যাবে সাহেব চট্টোপাধ্যায়, ব্রাত্য বসু, অর্পণ ঘোষাল, লহমা ভট্টাচার্য, অনন্যা বন্দ্যোপাধ্যায়কে। এ ছবিতে অভিনেতা হিসেবে ডেবিউ করতে চলেছেন তৃণমূল মুখপাত্র কুণাল ঘোষ। তাঁকে দেখা যাবে এক শঙ্কর মল্লিক নামে এক রাজনৈতিক নেতার ভূমিকায়।

শিক্ষামন্ত্রী ব্রাত্য বসু অভিনয় করবেন রাখহরি গোস্বামী নামে এক পুলিশকর্মীর চরিত্রে। অরিন্দম জানিয়েছেন, অনেকদিন ধরেই অন্য ধরনের চরিত্রে অভিনয় করতে চাইছিলেন ব্রাত্য, রাখহরির চরিত্র পেয়ে স্রেফ লুফে নেন তিনি। চিত্রনাট্য শুনে সঙ্গে সঙ্গে রাজি হয়ে যান ঋতুপর্ণাও।

এ ছবির চিত্রনাট্য লিখেছেন শুভাশিস গুহ এবং ক্যামেরার পিছনে আছেন অনির্বাণ চট্টোপাধ্যায়। শিল্প নির্দেশনা কৌশিক দাসের এবং সঙ্গীত পরিচালনা করছেন রথীজিৎ ভট্টাচার্য। ছবিটির প্রযোজনা করছে ফ্রেন্ডস কমিউনিকেশন এবং কাহাক স্টুডিয়োজ।